钦定古今图书集成/理学汇编/文学典/第077卷 > 李公麟
## 钦定古今图书集成/理学汇编/文学典/第077卷 > 李公麟

按《宋史文苑传》：“公麟，字伯时，舒州人。第进士，历南康
长垣尉、泗州录事参军。用陆佃荐，为中书门下后省
删定，官、御史检法。好古博学，长于诗，多识奇字。自夏
商以来钟鼎尊彝，皆能考定世次，辨测款识，闻一妙
品，虽捐千金不惜。绍圣末，朝廷得玉玺，下礼官。诸儒
议，言人人殊。公麟曰：‘秦玺用蓝田玉，今玉色正青，以
龙蚓鸟鱼为文，著帝王受命之符。玉质坚甚，非昆吾
刀、蟾肪不可治。雕法中绝，真秦李斯所为’”，不疑。议由
是定。元符三年，病痹，遂致仕。既归老，肆意于龙眠山
岩壑间。雅善画，自作《山庄图》，为世宝。传写人物尤精，
识者以为顾凯之、张僧繇之亚。襟度超轶，名士交誉
之，黄庭坚谓其风流不减古人，然因画为累。故世但
以艺传云。